b'\n_START_ARTICLE_\nTrombocit\n_START_PARAGRAPH_\nKrvne plo\xc5\xa1\xc4\x8dice ali trombociti so krvne celice, ki ma\xc5\xa1ijo rane na organizmu in s tem prepre\xc4\x8dujejo prevelike izgube krvi. Zato so trombociti izredno pomembni pri hemotazi, saj je izguba krvi za vse homeostatske procese usodna (npr. prena\xc5\xa1anje kisika)._NEWLINE_V kubi\xc4\x8dnem milimetru (mm\xc2\xb3) krvi je od 150,000 do 300,000 trombocitov, od tega je 40\xc2\xa0% v vrani\xc4\x8dnem krvnem obtoku. V krvnem obtoku pre\xc5\xbeivijo od 8 do 10 dni, nato pa jih odstranijo makrofagi. Stanje pomanjkanja trombocitov oz. zmanj\xc5\xa1anega \xc5\xa1tevila v krvi imenujemo trombocitopenija._NEWLINE_Krvne plo\xc5\xa1\xc4\x8dice pravzaprav niso prave celice, temve\xc4\x8d le ovitki celi\xc4\x8dne membrane, v katerih so razli\xc4\x8dne snovi, ki ob po\xc5\xa1kodbi reagirajo z drugimi snovmi v krvi. Nastajajo torej kot drobci ve\xc4\x8djih celic, imenovanih megakariociti. Pri slednjih z zorenjem citoplazme nastajajo zrnca (granule), me\xc5\xa1i\xc4\x8dki (vezikule) z lizosomnimi granulami in sistem demarkacijskih membran, ki razmejujejo citoplazmo, iz katere nastanejo trombociti._NEWLINE_Pri barvanju po klasi\xc4\x8dni metodi po Giemsi lo\xc4\x8dimo temnomodro sredico, imenovano granulomera, ter obdajajo\xc4\x8di svetlomoder pas, imenovan hialomera. Glavne sestavine hialomere so mikrotubuli in aktinski filamenti. V granulomeri je majhno \xc5\xa1tevilo mitohondrijev, nekaj glikogena, peroksisomi ter trije tipi zrnc: alfa (\xce\xb1), delta (\xce\xb4) in lambda (\xce\xbb). Alfa zrnca vsebujejo razli\xc4\x8dne koagulacijske faktorje, delta vsebujejo kalcijeve ione (Ca\xc2\xb2\xe2\x81\xba), adenozin difosfat (ADP), adenozin trifosfat (ATP), serotonin, histamin in pirofosfatazo, lambda pa so v bistvu lizosomi, ki vsebujejo hidroliti\xc4\x8dne encime.'